Չորրորդ գիրքը՝ «Հարրի Փոթերը և Հրե գավաթը» հրատարակվեցին միաժամանակ և՛ Մեծ Բրիտանիայում, և՛ ԱՄՆ-ում 2000 թվականի հուլիսի 8-ին, և իր վաճառքի քանակով երկու երկրներում էլ աննախադեպ ռեկորդ սահմանեցին։ Առաջին օրը Մեծ Բրիտանիայում վաճառվել է գրքի 372 775 օրինակ, նախորդ վեպի գրեթե նույն քանակի օրինակները վաճառվել են 1 տարվա ընթացքում[71]։ Գրքի հրապարակումից 48 ժամվա ընթացքում ԱՄՆ-ում վաճառվել է երեք միլիոն օրինակ, որը գերազանցել է վաճառքի բոլոր ռեկորդները[71]։ Ռոուլինգը խոստովանում է, որ վեպը գրելիս մեծ ճգնաժամ է ապրել. «Երբ հասա չորրորդ գրքի գրեթե կեսին, պատմության մեջ լուրջ սխալ էի գտել ... Այս գրքի հետ են կապված իմ կյանքի որոշ ամենասև պահերը... Մի գլուխը ես գրել եմ 13 անգամ, չնայած որ կարդացողներից ոչ մեկը չի հասկանա, թե հենց որն եմ գրել, և չի էլ կարող հասկանալ, թե որքան ցավ է այն ինձ պատճառել»[72]։ Ռոուլինգը ստացավ British Book Awards-ի տարվա հեղինակ մրցանակը[73]։